PATVIRTINTA

Kauno miesto savivaldybės mero

2024 m. rugsėjo 12 d.

potvarkiu Nr. M-1047

**KAUNO MIESTO SAVIVALDYBĖS GYVENTOJAMS SOCIALINES PASLAUGAS TEIKIANČIŲ PASLAUGŲ TEIKĖJŲ SĄRAŠO SUDARYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės gyventojams socialines paslaugas teikiančių paslaugų teikėjų sąrašo sudarymo tvarkos aprašas (toliau – Aprašas) nustato viešojo pirkimo konkurso būdu atrinktų, vykdant programinį ir (ar) projektinį finansavimą (jei veikla numatyta ilgiau nei vieniems metams) paskirtų, vykdant akreditavimą ir kitais teisės aktų nustatytais būdais paskirtų socialines paslaugas – socialinę priežiūrą, laikiną atokvėpio paslaugą ir socialinę globą (toliau – paslaugos) teikiančių įstaigų ir fizinių asmenų (toliau – paslaugų teikėjai) ir jų teikiamų socialinių paslaugų įtraukimo į Kauno miesto savivaldybės gyventojams socialines paslaugas teikiančių paslaugų teikėjų sąrašą (toliau – Sąrašas), išbraukimo iš jo ir paslaugų teikėjų teikiamų paslaugų teikimo sustabdymo tvarką.

2. Sąrašą sudaro ir nuolat atnaujina Kauno miesto savivaldybės (toliau – Savivaldybė) administracijos Socialinių paslaugų skyrius (toliau – Skyrius). Sąrašas tvirtinamas ir keičiamas Skyriaus vedėjo įsakymu ir viešinamas Savivaldybės interneto svetainėje (www.kaunas.lt).

3. Paslaugų teikėjų, įtrauktų į Sąrašą, paslaugas gali gauti Savivaldybės teritorijos gyventojai, kuriems tokia teisė nustatyta Lietuvos Respublikos socialinių paslaugų įstatyme ir kituose paslaugų teikimo organizavimą reglamentuojančiuose Lietuvos Respublikos Vyriausybės, Lietuvos Respublikos socialinės apsaugos ir darbo ministro teisės aktuose ir juos įgyvendinančiuose Savivaldybės teisės aktuose (toliau – Asmuo).

4. Asmuo pas Sąraše esantį paslaugų teikėją siunčiamas atsižvelgiant į jo paties (jo teisėto atstovo) pageidavimą ir (ar) Asmens individualius poreikius, paslaugų teikėjo galimybes suteikti teisės aktų nustatyta tvarka įvertintą poreikį atitinkančias paslaugas (pvz., yra laisvų vietų, paslaugų teikėjai turi teisę teikti paslaugas tokiai asmenų grupei ir kt.) ir turimą teisės aktų nustatyta tvarka suteiktą teisę teikti Asmeniui reikalingą paslaugą (pvz., akreditaciją, licenciją), jeigu konkrečiai paslaugai teikti būtina tokia teisė.

5. Paslaugų teikėjas į Sąrašą įtraukiamas neterminuotai, kol atitinka teisės aktuose ir Apraše nustatytus reikalavimus paslaugoms teikti. Atitikties nustatytiems reikalavimams kontrolę nuolat vykdo Skyrius.

**II SKYRIUS**

**PASLAUGŲ TEIKĖJŲ ĮTRAUKIMAS Į SĄRAŠĄ, IŠBRAUKIMAS IŠ JO IR SĄRAŠE NURODYTŲ PASLAUGŲ TEIKIMO SUSTABDYMAS**

6. Paslaugų teikėjas, pageidaujantis, kad jo teikiama paslauga būtų įtraukta į Sąrašą, tiesiogiai, el. paštu socialiniu.paslaugu.skyrius@kaunas.lt (pasirašytą el. kvalifikuotu parašu) ar naudodamasis Savivaldybės elektroninių paslaugų sistema Skyriui pateikia:

6.1. prašymą su priedais, užpildydamas Aprašo 1 priede pateiktą formą ir pridėdamas nurodytus dokumentus;

6.2. licencijos, suteikiančios teisę teikti socialinę globą, su priedais kopiją, jei ketina teikti socialinės globos paslaugas;

6.3. įsakymo, suteikiančio teisę teikti akredituotą socialinės priežiūros paslaugą ar laikino atokvėpio paslaugą, kopiją, jei ketina teikti akredituotą socialinę priežiūrą ar laikino atokvėpio paslaugą (taikoma, kai paslaugų teikėjai teikia paslaugas pagal kitos savivaldybės suteiktą akreditaciją);

6.4. kitą, paslaugų teikėjo nuomone, svarbią informaciją, susijusią su ketinamomis teikti paslaugomis Savivaldybės teritorijoje.

7. Skyriui gavus paslaugų teikėjo prašymą iki einamojo mėnesio 10 dienos, atsakingi Skyriaus darbuotojai patikrina pateiktą informaciją ir, nenustatę trūkumų, ne vėliau kaip per 20 darbo dienų parengia Skyriaus vedėjo įsakymą dėl paslaugų teikėjo įtraukimo į Sąrašą. Skyriui gavus paslaugų teikėjo prašymą po einamojo mėnesio 10 dienos, atsakingi Skyriaus darbuotojai patikrina pateiktą informaciją ir, nenustatę trūkumų, įtraukia paslaugų teikėją į rengiamą kito mėnesio Skyriaus vedėjo įsakymą dėl paslaugų teikėjo įtraukimo į Sąrašą.

8. Paslaugų teikėjas į Sąrašą neįtraukiamas, jeigu pateikia ne visus reikiamus dokumentus, ne visą arba neteisingą informaciją. Nustačius neatitikčių arba paslaugų teikėjui pateikus ne visus reikiamus dokumentus, ne visą ar netikslią 6 punkte nurodytą informaciją, atsakingi Skyriaus darbuotojai nedelsdami, bet ne vėliau kaip per 3 darbo dienas nuo prašymo gavimo, raštu informuoja paslaugos teikėją apie trūkumus, nustatydami ne trumpesnį kaip 10 darbo dienų terminą trūkumams pašalinti. Jei paslaugos teikėjas per nustatytą terminą nepašalina trūkumų ar neprašo šio termino pratęsti, jis nėra įtraukiamas į Sąrašą ir prašymą įtraukti į Sąrašą turi pateikti iš naujo. Į Sąrašą neįtraukiami paslaugų teikėjai, ketinantys teikti paslaugas, kurios visiškai ar iš dalies finansuojamos Savivaldybės biudžeto ar valstybės biudžeto dotacijų savivaldybių biudžetams lėšomis, kai socialinės priežiūros, laikino atokvėpio bei dienos socialinės globos paslaugų kainos (įkainiai) prašymo pateikimo metu viršija 10 proc., o ilgalaikės, trumpalaikės socialinės globos paslaugų kainos (įkainiai) prašymo pateikimo metu viršija 40 proc. Savivaldybės tarybos nustatytus maksimalius paslaugų išlaidų finansavimo Savivaldybės teritorijos gyventojams dydžius.

9. Nauji Asmenys gali būti nesiunčiami pas Sąraše esančius paslaugų teikėjus paslaugoms (daliai paslaugų) gauti:

9.1. paslaugų teikėjo motyvuotu prašymu;

9.2. Skyriaus atsakingo darbuotojo siūlymu Aprašo nustatyta tvarka fiksuotų pažeidimų nagrinėjimo laikotarpiu;

9.3. kai Aprašo nustatyta tvarka nustatoma, kad paslaugų teikėjo pateiktas pranešimas dėl paslaugų kainos ir (ar) įkainio pakeitimo nepagrįstas.

10. Suderinus su paslaugos teikėju, kai yra sustabdytas jo paslaugų teikimas, šioms jo paslaugoms gauti gali būti siunčiami nauji Asmenys tik tais atvejais, kai nėra alternatyvių paslaugų teikėjų ar jų yra nepakankamai, o Asmeniui paslaugų teikimas būtinas ir jo negalima atidėti.

11. Paslaugų teikėjas (ar dalis jo teikiamų paslaugų) iš Sąrašo išbraukiamas esant šioms aplinkybėms:

11.1. jo paties prašymu;

11.2. jam praradus teisę teikti paslaugas, nurodytas Sąraše;

11.3. Aprašo 17 punkte nustatytais atvejais ir tvarka.

12. Paslaugų teikėjas iš Sąrašo išbraukiamas per 5 darbo dienas nuo 11 punkte nurodytų aplinkybių atsiradimo ir (ar) sužinojimo. Išbrauktas iš Sąrašo paslaugų teikėjas gali teikti savo paslaugas Asmenims, kuriems jos buvo pradėtos teikti, bet ne ilgiau kaip 6 mėnesius nuo išbraukimo iš Sąrašo dienos. Per tą laikotarpį Asmenys pasirenka iš Sąrašo kitą paslaugų teikėją (nepasirinkusiems Asmenims atsakingi Skyriaus darbuotojai parenka paslaugų teikėją). Atsakingi Skyriaus darbuotojai pateikia Asmenims, kuriems paslaugas teikia iš Sąrašo išbrauktas paslaugų teikėjas, informaciją apie kitus galimus paslaugų teikėjus.

**III SKYRIUS**

**PASLAUGŲ TEIKIMO PAŽEIDIMAI AR NETINKAMAS PASLAUGŲ TEIKĖJO PRISIIMTŲ ĮSIPAREIGOJIMŲ VYKDYMAS**

13. Jei teisės aktų nustatyta tvarka atliekant paslaugų teikimo ir (ar) jų kokybės patikrinimą ir (ar) dokumentų patikrinimą arba nagrinėjant gautą skundą nustatoma, kad į Sąrašą įtrauktas paslaugų teikėjas paslaugas teikia nesilaikydamas teisės aktų ir (ar) sutarties, sudarytos su Savivaldybe dėl paslaugų teikimo Asmeniui, reikalavimų arba pateikia melagingus duomenis, inicijuojamas pažeidimų nagrinėjimas. Pažeidimų nagrinėjimo laikotarpiu nauji Asmenys nesiunčiami.

14. Esant 13 punkte nurodytoms aplinkybėms, Skyriaus atsakingas darbuotojas nedelsdamas, bet ne vėliau kaip per 5 darbo dienas nuo šių aplinkybių paaiškėjimo dienos, informuoja paslaugų teikėją apie nustatytus pažeidimus ir nustato ne trumpesnį kaip 5 darbo dienų terminą jiems pašalinti (jei pagal pažeidimo turinį jį galima pašalinti). Nustatytas terminas gali būti pratęstas, paslaugų teikėjui pagrindus poreikį pratęsti nustatytą terminą.

15. Jei tiriant pažeidimą nustatoma, kad pažeidimą padarė ne paslaugų teikėjas, o kita institucija ar įstaiga, Skyriaus atsakingas darbuotojas nedelsdamas, bet ne vėliau kaip per 3 darbo dienas nuo pažeidimo paaiškėjimo dienos, informuoja apie pažeidimą tą instituciją ar įstaigą.

16. Paslaugų teikėjui nustatyta tvarka pašalinus pažeidimą arba pažeidimo tyrimo metu nustačius, kad paslaugų teikėjas nepadarė pažeidimo, atnaujinamas paslaugų teikėjo paslaugų teikimas naujiems Asmenims.

17. Jei per nustatytą terminą paslaugų teikėjas pažeidimų nepašalina arba pažeidimų nagrinėjimo metu fiksuojami nauji pažeidimai, arba per 12 mėn. po pažeidimų pašalinimo ir paslaugų teikimo atnaujinimo fiksuojami nauji pažeidimai, Skyriaus atsakingas darbuotojas teikia pasiūlymą Skyriaus vedėjui dėl paslaugų teikėjo išbraukimo iš Sąrašo. Tuo atveju, kai paslaugų teikėjas išbraukiamas iš sąrašo, Asmenys, kurie jau gauna šias paslaugas, informuojami apie teisę pasirinkti kitą paslaugos teikėją, teikiantį analogiškas paslaugas.

**IV SKYRIUS**

**SĄRAŠE ESANČIŲ PASLAUGŲ TEIKĖJŲ TEISĖS IR PAREIGOS**

18. Paslaugų teikėjai gali pradėti teikti Savivaldybės teritorijos gyventojams Sąraše nurodytas paslaugas, kurios visiškai ar iš dalies finansuojamos Savivaldybės biudžeto ar valstybės biudžeto dotacijų savivaldybių biudžetams lėšomis, tik pasirašę Savivaldybės patvirtintos formos socialinių paslaugų teikimo Kauno miesto gyventojams ir asmens duomenų tvarkymo sutartį.

19. Teikdami paslaugas paslaugų teikėjai privalo laikytis Lietuvos Respublikos socialinių paslaugų įstatymo ir jį įgyvendinančių teisės aktų reikalavimų, taip pat sutarčių, kurias sudaro su Savivaldybe dėl paslaugų teikimo, nuostatų.

20. Paslaugų teikėjai iki kiekvieno mėnesio 10 ir 20 dienos pateikia Skyriui el. paštu socialiniu.paslaugu.skyrius@kaunas.lt informaciją apie esančių laisvų vietų paslaugoms Savivaldybės teritorijos gyventojams teikti skaičių (Aprašo 2 priedas) arba šią informaciją pateikia užpildydami pateiktą formą Savivaldybės interneto svetainės (www.kaunas.lt) elektroninių paslaugų skiltyje. Paslaugų teikėjui nepateikus šios informacijos, bus laikoma, kad aktualiu metu nėra laisvų vietų paslaugoms teikti Savivaldybės teritorijos gyventojams.

21. Paslaugų teikėjas, ketinantis pakeisti Sąraše esančių paslaugų kainą ir (ar) įkainį, apie tai informuoja Savivaldybę ne vėliau nei prieš 1 mėn. iki planuojamos naujos kainos ir (ar) įkainio taikymo, pateikdamas pranešimą su priedais, pagrindžiančiais kainą ir (ar) įkainį ir jų sudėtį pagal Socialinių paslaugų finansavimo ir lėšų apskaičiavimo metodiką, patvirtintą Lietuvos Respublikos socialinės apsaugos ir darbo ministro 2024 m. birželio 25 d. įsakymu Nr. A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“. Kaina ir (ar) įkainis keičiamas ne dažniau kaip 1 kartą per kalendorinius metus.

22. Išnagrinėjus pranešimą dėl kainos ir (ar) įkainio pakeitimo ir nustačius, kad kaina ir (ar) įkainis pagrįsti, Sąrašas pakeičiamas Aprašo 7 punkte nustatytais terminais.

23. Jei nagrinėjant pranešimą dėl kainos ir (ar) įkainio pakeitimo kyla abejonių dėl jo pagrįstumo, paslaugų teikėjas apie tai informuojamas per 10 darbo dienų nuo pranešimo gavimo dienos, nustatant ne mažiau kaip 5 darbo dienų terminą papildomai informacijai ar duomenims, pagrindžiantiems kainos ir (ar) įkainio dydį, pateikti.

24. Jei per 23 punkte nustatytą terminą paslaugų teikėjas nepateikia papildomos informacijos, pagrindžiančios kainos ir (ar) įkainio dydžio pakeitimą, konstatuojama, kad paslaugų teikėjo pranešimas dėl kainos ir (ar) įkainio pakeitimo nepagrįstas, apie tai paslaugų teikėjas informuojamas per 5 darbo dienas ir, jeigu paslaugų teikėjas jau taiko pakeistą kainą ir (ar) įkainį, Aprašo nustatyta tvarka stabdomas naujų Asmenų siuntimas pas paslaugų teikėją toms paslaugoms, kurių kaina ir (ar) įkainis nepagrįsti, gauti, o Asmenys, kurie jau gauna šias paslaugas, informuojami apie teisę pasirinkti kitą paslaugos teikėją, teikiantį analogiškas paslaugas.

25. Pasibaigus ketvirčiui, iki kito mėnesio 10 dienos paslaugų teikėjas pateikia informaciją apie dirbančius socialinės srities darbuotojus ir paslaugoms teikti pasitelktus savanorius (Aprašo 3 priedas).

26. Paslaugų teikėjai, teikdami paslaugas Savivaldybės teritorijos gyventojams, turi teisę gauti visą informaciją, susijusią su paslaugų Savivaldybės teritorijos gyventojams organizavimu, ir informaciją apie Savivaldybės teisės aktų, susijusių su šių paslaugų organizavimu, pasikeitimą.

27. Skyriaus atsakingų darbuotojų prašymu paslaugų teikėjai privalo pateikti visą informaciją, susijusią su paslaugų Savivaldybės teritorijos gyventojams teikimu.

**V SKYRIUS**

**BAIGIAMOSIOS NUOSTATOS**

28. Paslaugų teikėjų teikiami duomenys saugomi Skyriaus kompiuterinėse duomenų bazėse. Pagal Aprašą gaunami asmens duomenys turi būti tvarkomi užtikrinant 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų laikymąsi.

29. Atnaujinti Sąrašo duomenys skelbiami Savivaldybės interneto svetainėje ne vėliau kaip kitą darbo dieną po jų atnaujinimo.

30. Už Aprašo nuostatų tinkamą įgyvendinimą atsakingas Skyrius.

31. Ginčai nagrinėjami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_